ભજનિક સંત કવિ મૂળદાસ : ગુજરાતી ભજન સાહિત્યમાં અત્યંત મહત્વનું સ્થાન અને માન ધરાવનારા સંત કવિ મૂળદાસજી (જન્મ : ઈ.સ.૧૬પપ અવ. ઈ.સ.૧૭૭૯)નો જન્મ અમરેલી જિલ્લાના ઉના પાસેના આમોદરા ગામે લુહાર જ્ઞાતિમાં થયેલો. વિવાહ પછી વૈરાગ્ય જાગતાં ગૃહત્યાગ કર્યો, અને પર્યટન કરતાં કરતાં ગોંડલના રામાનુજી સંપ્રદાયના સાધુ લોહલંગરી જીવણદાસજી પાસે દીક્ષા લીધી. ગુરુ આજ્ઞાએ પત્નીને સાથે રાખી અમરેલી ગામે જગ્યા બાંધી અને વિ.સં.૧૮૩પમાં ચૈત્ર સુદી ૯ ના દિવસે અમરેલીમાં જ જીવતાં સમાધિ લીધી. ભક્ત, જ્ઞાની, ઉપદેશક, વિચારક અને વિવિધ સંપ્રદાયોના અધ્યાત્મમાર્ગના સમન્વય કર્તા વૈરાગી લોકસંત તરીકેનું બહુરંગી વ્યક્તિત્વ ધરાવનારા મૂળદાસજીએ શ્રીમદ્દ ભાગવતના સ્કંધોનો ગુજરાતી પદબંધોમાં અનુવાદ, શ્રીમદ્દ ભગવદ્દ ગીતાનો પદબંધમાં ભાવાનુવાદ, પ્રભાતી, રામગરી, ગરબી, કીર્તન, બારમાસી, ભજન, ધાળ જેવા પ્રકારોમાં પદમાળાઓ કે છૂટક ભક્તિ પદોનું સર્જન કર્યું છે. કૃષ્ણ ભક્તિ, વૈરાગ્યબોધ, ગુરુમહિમા અને મહાપંથી બીજમાર્ગી આરાધવાણી ઉપરાંત કટારી, ચૂંદડી, વિવાહ જેવાં રૂપકગર્ભ પદો ભજનો તથા સધુક્કડી હિન્દી ગુજરાતીમાં પ્રેમલક્ષણા ભક્તિનાં વિરહપદો આપનારા મૂળદાસજી વેદાન્તી જ્ઞાનમાર્ગી અને ભક્તિમાર્ગી બંને શાખામાં સમાન રીતે વિહાર કરે છે.